Wikimedia Commons  Il-Papa Franġisku poġġa lil Robert Schuman, wieħed mill-fundaturi tal-Unjoni Ewropea, fit-triq biex isir qaddis fil-Knisja Kattolika. Il-Vatikan qal li l-Papa approva digriet li jagħraf il-virtujiet erojċi ta' Schuman, stadju bikri fil-proċess twil li jista' jwassal għall-kanonizzazzjoni. Irid jiġi attribwit miraklu lil Schuman biex hu jiġi beatifikat, u mbagħad miraklu ieħor biex hu jsir qaddis. Id-digriet tal-Vatikan ifisser li hu issa għandu t-titlu ta' "venerabbli" fi ħdan il-Knisja. Schuman, li kien Franċiż u miet fl-1963, kien persuna ewlenija fl-istituzzjonijiet Ewropej kif nafuhom illum. Diversi papiet faħħru l-irwol li kellu Schuman, li kien Kattoliku devot, biex jikser iċ-ċiklu ta' gwerer fl-Ewropa. Min kien Robert Schuman? Schuman twieled il-Lussemburgu fl-1886 u sar ċittadin Franċiż. Huwa ġie arrestat wara li l-Ġermanja bdiet tokkupa lil Franza fl-1940 imma rnexxielu jaħrab u baqa' jgħix mistoħbi sa tmiem it-Tieni Gwerra Dinjija. Wara l-gwerra, Schuman kien il-Prim Ministru ta' Franza u l-Ministru għall-Affarijiet Barranin. Fl-1950 huwa ppropona li r-riżorsi ta' faħam u ħadid jinqasmu bejn il-pajjiżi Ewropej biex jiġu evitati kunflitti fil-futur. Il-pjan sar magħruf bħala d-Dikjarazzjoni ta' Schuman, u l-jum li fih tħabbar, id-9 ta' Mejju, baqa' magħruf bħala Jum l-Ewropa. Is-sitt membri fundatarji – Franza, il-Ġermanja tal-Punent, l-Italja, il-Belġju, il-Lussemburgu u l-Olanda – iffirmaw it-Trattat ta' Pariġi u b'hekk inħolqot il-Komunità Ewropea tal-Faħam u l-Ħadid. Fl-1957 din inbidlet għall-Komunità Ekonomika Ewropea, u eventwalment, fl-1993 saret l-Unjoni Ewropea. Aqra aktar L-istudenti ifakkru l-ħolma Ewropea ta' Schuman